KIRJALLINEN KYSYMYS E-0753/02 esittäjä(t): Daniel Varela Suanzes-Carpegna (PPE-DE) komissiolle. EU:n liittyminen Amerikan trooppisten tonnikalojen suojelukomissioon (IATTC).



Virallinen lehti nro 205 E , 29/08/2002 s. 0211 - 0212



KIRJALLINEN KYSYMYS E-0753/02 esittäjä(t): Daniel Varela Suanzes-Carpegna (PPE-DE) komissiolle (19. maaliskuuta 2002) Aihe: EU:n liittyminen Amerikan trooppisten tonnikalojen suojelukomissioon (IATTC) IATTC kiinnitti Guayaquilissa Ecuadorissa 8.10. kesäkuuta 1999 pidetyssä 63. kokouksessaan huomiota EU:n haluun liittyä suojelukomissioon. Liittymisen mahdollistamiseksi se pääsi sopimukseen pöytäkirjasta, joka koskee IATTC:n perustamista koskevan vuoden 1949 yleissopimuksen muuttamista. Tämän pöytäkirjan, joka mahdollistaisi EU:n liittymisen yleissopimukseen, voimaantulo on riippuvainen kaikkien yleissopimuksen osapuolten ratifioinnista. Osapuolet ilmoittivat olevansa valmiita tekemään kaiken mahdollisen, jotta sisäinen ratifiointiprosessi tapahtuisi mahdollisimman nopeasti. Tähän mennessä kahdestatoista jäsenestä vain seitsemän (Ecuador, Yhdysvallat, Nicaragua, Meksiko, Panama, Ranska ja Vanuatu) on allekirjoittanut pöytäkirjan. Mikään valtio ei ole ratifioinut sitä. Tämän EU:n liittymisen yleissopimukseen mahdollistavan pöytäkirjan jättäminen ratifioimatta merkitsee vakavaa haittaa itäisellä Tyynellämerellä pyytävälle yhteisön tonnikalalaivastolle, joka ei voi toimia vapaasti itäisellä Tyynellämerellä, vaikka se on sen oikeus. Laivastoa syrjitään, koska sen on pakko hyväksyä IATTC:n päätökset ilman, että se voisi keskustella niistä tai vastustaa niitä. Voisiko Euroopan komissio tiedottaa syistä, esteistä ja maista, jotka estävät EU:n liittymisen tähän yleissopimukseen huolimatta siitä, että EU anoi liittymistä jo 8. kesäkuuta 1999? Mihin toimiin Euroopan komissio on ryhtynyt tai aikoo ryhtyä vauhdittaakseen EU:n liittymisprosessia tähän yleissopimukseen? Franz Fischlerin komission puolesta antama vastaus (24. huhtikuuta 2002) Komissio pitää arvoisan parlamentin jäsenen tavoin erittäin valitettavana, että yhteisön liittyminen Amerikan trooppisten tonnikalojen suojelukomissioon (IATTC) ei ole edistynyt toivotulla tavalla. Yhteisön tonnikala-alukset ovat toimineet jo useita vuosia Tyynenmeren alueellisen kalastusjärjestön toimivaltaan kuuluvalla alueella. Yhteisön alukset ovat noudattaneet kaikilta osin alueellisen kalastusjärjestön määräämiä suojelutoimenpiteitä, vaikka yhteisö ei nautikaan kaikista jäseneduista, varsinkaan oikeudesta osallistua järjestön päätöksetekoon. Siitä, kun IATTC:n osapuolet hyväksyivät yhteisön liittymisen järjestöön vuonna 1999 tehdyllä Guayaquilin pöytäkirjalla, on kulunut lähes kolme vuotta. Vaikka eräät osapuolet ovatkin allekirjoittaneet pöytäkirjan, ratifiointimenettelyt ovat edistyneet erittäin hitaasti. Osapuolet ovat ilmoittaneet syyksi maidensa sisäisten lainsäädäntöprosessien monimutkaisuuden ja hitauden. Komissio on pitänyt asian jatkuvasti esillä järjestön virallisissa kokouksissa ja korostanut, että IATTC:n osapuolten olisi nopeutettava ratifiointimenettelyjään, jotta yhteisö voi käyttää kaikkia oikeuksiaan ja täyttää kaikki velvollisuutensa IATTC:n osapuolena eikä sen tarkkailijana. Edellä mainittujen IATTC:n kokousten aikana toteuttamien virallisten toimenpiteiden lisäksi komissio lähetti joulukuun 2001 lopussa kaikille IATTC:n osapuolille ns. verbaalinootin, jossa se pyysi osapuolilta tietoja sisäisten ratifiointimenettelyjen edistymisestä ja kehotti niitä saattamaan nämä menettelyt päätökseen mahdollisimman pian.